Diari Oficial de la Generalitat Valenciana


Sumari del DOGV 3653, del 27-12-1999 (1999/10583)

ORDRE de 29 de novembre de 1999, de la Conselleria de Cultura, Educació i Ciència, per la qual s'autoritza la implantació anticipada de cicles formatius d'Arts Plàstiques i Disseny establits per la Llei Orgànica 1/1990, de 3 d'octubre, d'Ordenació General del Sistema Educatiu.
-------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3653

Data del DOGV
:   27-12-1999

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   1999/10929


Data del document
:   29-11-1999

Organisme emissor
:   Conselleria de Cultura, Educació i Ciència

Tipus de document
:   Ordre

Descriptors 

:   * Orihuela
    * Castelló de la Plana
    * Alacant
    * Alcoi
    * títol d'estudis
    * centre d'ensenyament
    * educació artística

ORDRE de 29 de novembre de 1999, de la Conselleria de Cultura, Educació i Ciència, per la qual s'autoritza la implantació anticipada de cicles formatius d'Arts Plàstiques i Disseny establits per la Llei Orgànica 1/1990, de 3 d'octubre, d'Ordenació General del Sistema Educatiu. [1999/X10767]
  
El Reial Decret 986/1991, de 14 de juny, va aprovar el calendari d'aplicació de la nova ordenació del sistema educatiu. El Reial Decret 173/1998, de 16 de febrer (BOE del 17), que el modifica i completa, establix en la nova redacció de l'article 50 que la formació específica de grau mitjà i de grau superior s'implantarà progressivament conforme a la consolidació de la reforma, i autoritza les administracions educatives a realitzar la implantació anticipada de cicles formatius d'Arts Plàstiques i Disseny en el nombre de centres docents que determinen en els seus respectius àmbits territorials.
  
Després d'iniciada en el curs acadèmic 1998/1999 la implantació anticipada dels cicles formatius indicats en l'Ordre de 18 de setembre de 1998 (DOGV del 28 de gener de 1999), convé ara continuar l'esmentat procés a fi d'establir progressivament un perfil formatiu propi de cada centre docent, que es construïx a partir de les seues propostes, ja que són els màxims coneixedors de les necessitats reals dels sectors econòmics i productius corresponents als seus àmbits de formació.
  
Precisament com a producte d'esta anàlisi i de l'accentuada sensibilitat dels centres docents per a oferir respostes a les demandes no conjunturals dels seus entorns socioeconòmics, resulta ara convenient efectuar determinades modificacions que permeten un millor ajust entre elles.
  
L'èxit obtingut en el curs 1998/1999 pels equips docents de les escoles que van decidir dedicar sense cap trava el seu esforç generós i la seua experiència en les tasques d'implantació dels nous ensenyaments, permet afrontar la seua continuació de manera que la Comunitat Valenciana puga disposar d'una nova i àmplia oferta educativa de cicles formatius de grau mitjà i de grau superior d'Arts Plàstiques i Disseny per a atendre la creixent demanda de les citades especialitats.
  
Per tot això i fent ús de les atribucions assenyalades en l'article 35 de la Llei de Govern Valencià,
  
ORDENE
  
Primer
  
Autoritzar la implantació anticipada per al curs acadèmic 1999/2000 dels cicles formatius de grau superior d'Arts Plàstiques i Disseny següents:
  
Escola d'Arts Aplicades i Oficis Artístics d'Orihuela. Codi: 74391945
  
Cicle formatiu de grau superior de Mobiliari
  
Cicle formatiu de grau superior de Modelisme d'Indumentària
  
Escola d'Arts Aplicades i Oficis Artístics d'Alcoi. Codi: 53139166
  
Cicle formatiu de grau superior de Mobiliari
  
Cicle formatiu de grau superior d'Estilisme d'Indumentària
  
Cicle formatiu de grau superior d'Art Tèxtil
  
Escola d'Arts Aplicades i Oficis Artístics de Castelló. Codi: 35169616
  
Cicle formatiu de grau superior de Paviments i Revestiments Ceràmics
  
Segon
  
Se suprimixen en els centres que s'indiquen a continuació els ensenyaments que s'expressen:
  
Escola d'Arts Aplicades i Oficis Artístics d'Alacant. Codi: 18063618
  
Cicle formatiu experimental de grau mitjà d'Art Finalista de Disseny Gràfic
  
Escola d'Arts Aplicades i Oficis Artístics d'Alcoi. Codi: 40311132
  
Cicle formatiu experimental de grau mitjà d'Art Finalista de Disseny Gràfic
  
Tercer
  
Els qui abans del curs acadèmic 1996/1997 hagen obtingut el títol de Batxillerat establit en la Llei Orgànica 1/1990, de 3 d'octubre, d'Ordenació General del Sistema Educatiu, en la modalitat d'Arts, estaran exempts de realitzar la prova d'accés establida en els corresponents currículums, atés que en el moment en què van cursar els ensenyaments conduents a l'esmentat títol no s'havia determinat quines matèries del Batxillerat permetien l'accés directe als cicles formatius de grau superior d'Arts Plàstiques i Disseny.
  
Quart
  
Els alumnes que, si es dóna el cas, hagen de repetir totalment o parcialment el cicle formatiu experimental una vegada aplicades les normes d'avaluació establides, podran incorporar-se al cicle formatiu que el reemplace segons les equivalències que determine la Conselleria de Cultura, Educació i Ciència, i en les condicions que establix el currículum aprovat pel que fa al nombre màxim de mòduls pendents per a promoció de curs.
  
Cinqué
  
Els centres docents autoritzats a impartir els ensenyaments d'Arts Aplicades i Oficis Artístics anteriors a la nova ordenació del sistema educatiu, prosseguiran l'extinció dels citats ensenyaments com a continuació del procés iniciat en el curs 98-99.
  
Sisé
  
La Direcció General d'Ordenació i Innovació Educativa i Política Lingüística, la Direcció General de Centres Docents i la Direcció General de Personal disposaran allò pertinent per a l'aplicació i desenrotllament de la present ordre, que entrarà en vigor l'endemà de la seua publicació en el Diari Oficial de la Generalitat Valenciana.
  
València, 29 de novembre de 1999
  
El conseller de Cultura, Educació i Ciència,